ট্রাম্পের চোখ রাঙানির কড়া জবাব দিল ইরান

ওয়েব ডেস্ক: পরমাণু চুক্তি (Nuclear Deal) নিয়ে ফের উত্তেজনা বাড়ল আমেরিকা (USA) ও ইরানের (Iran) মধ্যে। সম্প্রতি মার্কিন প্রেসিডেন্ট ডোনাল্ড ট্রাম্প (Donald Trump) ইরানের সর্বোচ্চ নেতৃত্বকে একটি চিঠি পাঠিয়েছিলেন, যেখানে আলোচনা প্রস্তাবের পাশাপাশি ছিল হুমকিও। এই ঘটনার কড়া প্রতিক্রিয়া জানিয়েছেন ইরানের সর্বোচ্চ নেতা আয়াতোল্লা আলি খামেনই (Ali Khamenei)।

ট্রাম্প প্রশাসনের কঠোর সমালোচনা করে খামেনেই বলেন, “ওদের লক্ষ্য কখনও সমস্যার সমাধান নয়, বরং আধিপত্য বিস্তার করা।” তিনি আরও বলেন, “কিছু বিদেশি নেতা আছেন, যারা কেবল অন্যদের হেয় করতে চান। তাদের লক্ষ্য আলোচনার মাধ্যমে সমাধান খোঁজা নয়, বরং নিজেদের শর্ত জোর করে চাপিয়ে দেওয়া।” যদিও তিনি সরাসরি ট্রাম্পের নাম নেননি, তবে তার বক্তব্য যে মার্কিন প্রেসিডেন্টকেই ইঙ্গিত করছে, তা নিয়ে কারও সন্দেহ নেই।

আরও পড়ুন: আসাদ বাহিনীর প্রতিশোধের আগুনে জ্বলছে সিরিয়া! এখন কী অবস্থা?

এদিকে ইরানের বিদেশ মন্ত্রকও এই বিষয়টি নিয়ে সরব হয়েছে। সেখানের উপ-বিদেশমন্ত্রী আব্বাস আরাঘচি স্পষ্ট জানিয়ে দিয়েছেন, “তেহরান কখনই ‘সর্বোচ্চ চাপে’র কাছে নতিস্বীকার করবে না। আমরা আলোচনায় বসার জন্য প্রস্তুত নই, বিশেষ করে যখন সেটা হুমকির ভিত্তিতে হতে চাওয়া হচ্ছে।”

উল্লেখ্য, মাত্র দু’দিন আগেই ট্রাম্প এক সাক্ষাৎকারে জানিয়েছিলেন, তিনি ইরানের সর্বোচ্চ নেতৃত্বকে একটি চিঠি দিয়েছেন, যার মূল বিষয়বস্তু ছিল পরমাণু চুক্তি নিয়ে আলোচনা। তবে ট্রাম্প শুধু আলোচনা প্রস্তাবই দেননি, সেই সঙ্গে হুঁশিয়ারি দিয়ে বলেন, “আমি আশাবাদী ইরান আলোচনায় বসবে, কারণ সেটাই তাদের জন্য ভালো। কিন্তু যদি তারা বিকল্প কিছু ভাবতে চায়, তাহলে তার ফল ভালো হবে না। আমরা কখনই ইরানকে পারমাণবিক অস্ত্র রাখতে দেব না।” ট্রাম্পের এই মন্তব্যের পরপরই ইরানের পক্ষ থেকে কড়া প্রতিক্রিয়া আসে।

দেখুন আরও খবর: