ইরানকে চিঠি, পরমাণু চুক্তি নিয়ে আলোচনায় আগ্রহী ট্রাম্প

ওয়েব ডেস্ক: ইরানের (Iran) সঙ্গে পরমাণু চুক্তি (Nuclear Deal) নিয়ে আলোচনার উদ্যোগ নিলেন মার্কিন (USA) প্রেসিডেন্ট ডোনাল্ড ট্রাম্প (Donald Trump)। তিনি ইরানকে একটি চিঠি পাঠিয়ে এই বিষয়ে আলোচনার আহ্বান জানিয়েছেন। শুক্রবার এক সাক্ষাৎকারে ট্রাম্প নিজেই বিষয়টি প্রকাশ করেন। তবে একই সঙ্গে হুঁশিয়ারিও দিয়েছেন যে, তেহরান যদি আলোচনায় বসতে অস্বীকার করে, তাহলে ভয়ংকর পরিণতি হবে।

সম্প্রতি এক সাক্ষাৎকারে ট্রাম্প বলেন, তিনি আশাবাদী যে ইরান আলোচনায় অংশ নেবে। তাঁর বক্তব্য, “আমি মনে করি, ইরান আলোচনা করবে, কারণ সেটাই তাদের জন্য ভালো।” তবে যদি ইরান বিকল্প কোনো পথ নেওয়ার কথা ভাবে, তাহলে আমেরিকাও কড়া পদক্ষেপ নেবে বলে সতর্ক করেছেন তিনি। ট্রাম্পের কড়া বার্তা, “আমরা কখনই ইরানকে পারমাণবিক অস্ত্র রাখতে দেব না।”

আরও পড়ুন: ভারতকে বন্ধুত্বের আহ্বান, ট্রাম্পকে চাপে ফেলতে চীনের নতুন চাল?

ট্রাম্পের পাঠানো চিঠিটি ইরানের শীর্ষ নেতা আয়াতোল্লা আলি খামেনেইকে উদ্দেশ্য করে লেখা হয়েছে বলে মনে করা হচ্ছে। যদিও এই বিষয়ে হোয়াইট হাউসের তরফে আনুষ্ঠানিকভাবে কিছু জানানো হয়নি।

ইরানের পরমাণু কর্মসূচি নিয়ে কূটনৈতিক তৎপরতা বেড়েছে। রাশিয়ার উপ-বিদেশমন্ত্রী সের্গেই রিয়াকভ ইতিমধ্যেই ইরানের রাষ্ট্রদূত কাজেম জালালির সঙ্গে বৈঠক করেছেন। রাশিয়ার বিদেশ মন্ত্রক জানিয়েছে, ইরানের পারমাণবিক কর্মসূচির বর্তমান পরিস্থিতি নিয়ে আলোচনা হয়েছে এবং সমাধানের পথ খোঁজা হচ্ছে।

দেখুন আরও খবর: